गुवाहाटी , अक्टबर 15 : गुवाहाटी नोगोरमायाव सुबुंजों सोमजिवाय दैनि बानाखौ फोजोबनो थाखाय आसाम सरकारा मोनब्रै रांआरि बोसोर 2014.15 निफ्राय 2017.18 माइथायसिम गासै 193 रां बाहायबाय नाथाय अब्लाबो जेंना जोबनाया सिमां बादिसो जानानै दं । बे जाहोन्नि थाखायनो आसाम सरकारा फैगौ 2018.19 रांआरि बोसोरनि थाखाय गासै 147 कौटी रां थि खालामनानै दोन्नाय जादों होन्ना मिथिनो मोन्नाय जायो । गुवाहाटी नोगोरमायाव दै बानानि जेंनाखौ फोजोबनो थाखाय गुवाहाटी जौगाखां बिफाना एबा Guwahati Development Department ( GDD ) आ गासै मोनब्रै गुबुन गुबुन बिफान / एजेन्सिफोरनो हगारनानै होनाय जादों , बैफोर बिफानफोरा जाबाय - गुवाहाटी मुविचपल कर्फरेसन ( GMC ) , गुवाहाटी मेनेजमेन्ट एन्ड डेब्लबमेन्ट औटरिटी ( GMDA ) आरो पि . डाब्लिउ . डी ( लामा आरो दैनि टेक्निकॉल बिफान ) । मोनफ्रोमबो बिफाना मावफारिनि थाखाय GDD नि सिंजों आसाम सरकारनिफ्राय मावफुंनो थाखाय रां मोनो । GDD आ फोरमाइनाय बादिब्ला , गुवाहाटी नोगोरमायाव सुबुंजों सोमजिनाय दैनि बानाखौ फोजोबनो थाखाय 2014.15 माइथायनिफ्राय 2017.18 माइथायसिम गासै 19305.88 लाख रां बाहायदों । फारसेथिं 2016.17 माइथायाव गासै 8256.32 लाख रां बाहायदों आरो 2017.18 माइथायाव गासै 4736.96 लाख रां बाहायदों । थांनाय ब्रै रांआरि बोसोराव गासै PWD आ लामायाव 4607.12 लाख रां बाहायदों आरो दैआव 1965.16 लाख रां बाहायदों । GMDA आ गासै 6710.66 लाख रां बाहायदों आरो GMC आ गासै 6022.94 लाख रां बाहायदों । 
सुबुंजों सोमजिनाय दैनि बाना , गासै 193 कौटी रां बाहायबाय , अब्लाबो जेंना जोबनायखौ नुहराखै